b'\n_START_ARTICLE_\nDeutschv\xc3\xb6lkische Freiheitspartei\n_START_PARAGRAPH_\nDeutschv\xc3\xb6lkische Freiheitspartei (\xc2\xabdet tyskfolkelige frihetspartiet\xc2\xbb, DVFP) var et h\xc3\xb8yreradikalt tysk politisk parti, dannet 16. desember 1922 og oppl\xc3\xb8st 1933.\n_START_SECTION_\nHistorie\n_START_PARAGRAPH_\nPartiet oppsto som avspaltning av Deutschnationale Volkspartei (DNVP). Deutschv\xc3\xb6lkische Freiheitspartei var et etnisk basert nasjonalistisk parti. Albrecht von Graefe var leder fra 1922 til 1928, og etter ham overtok Reinhold Wulle til partiet ble oppl\xc3\xb8st i 1933. I 1923 hadde partiet omkring 50 000 medlemmer. Etter parlamentsvalget i 1924 fikk partiet 6,5\xc2\xa0% av stemmene og 32 medlemmer av riksdagen. Blant de valgte parlamentsmedlemmene var Erich Ludendorff, Wilhelm Frick, Ernst R\xc3\xb6hm og Gottfried Feder._NEWLINE_I den s\xc3\xa5kalte v\xc3\xb6lkisch-tekningen sto begreper som \xc3\xa6ttetenking, etnisk renhet og rasehygiene sentralt, og sammenhengen mellom \xc3\xa6tt og jord, i betydningen at de naturgitte forutsetningene de ulike folkegruppene har levd under i \xc3\xa5rhundrer har p\xc3\xa5virket disse og gitt dem ulike karakteregenskaper. Historien som en evig strid mellom etniske grupper og denne kampen m\xc3\xa5tte vinnes om ikke egen folkegruppe skulle g\xc3\xa5 til grunne. De s\xc3\xa5 j\xc3\xb8der, frimurere, katolikker og kommunister som krefter som \xc3\xb8dela germanerne og bekjempet derfor disse._NEWLINE_Partiet avviste Weimarrepublikken og krevet \xc3\xb8yeblikkelig handling for \xc3\xa5 knuse kommunismen i Sovjetunionen. Det hadde sin basis i jordeiermilj\xc3\xb8er i det protestantiske i Nord- og \xc3\x98st-Tyskland og innen det pr\xc3\xb8yssiske offiserskorpset._NEWLINE_Partiets viktigste organ var Das Deutsche Tagblatt, fra 1928 kalt Deutsche Nachrichten.'